Христо Радевски
Стана весело

chitanka.info

Тук доскоро беше суха

и напукана земя.

Лете тънеше тя в глуха,

в задушлива мараня.

Само малката ленива

баричка едва-едва

точеше се мълчалива

между жадната трева.

Но дойдоха инженери,

мериха сред пек и прах.

Людете с машини верни

надойдоха подир тях.

Работиха тия люде

от зори и до зори

и за приказ и почуди

езеро се завирѝ.

Лъхна ведрина. Небето

се огледа и видя

облаците и лицето

си в широката вода.

Всичките повеселяха.

Дето някога едвам

щрапахме из прахоляка —

днес цамбуркаме се там.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.